Nesteen Kilpilahden pelastuspalvelu siirtyy Securitakselle

Wed, 01 Oct 2025 10:00:00 +0300
2. tason uutiset

Neste on allekirjoittanut sopimuksen omistamansa Kilpilahden pelastuspalvelun siirtämisestä Securitakselle taatakseen Kilpilahden teollisuusalueen pelastuspalveluiden saatavuuden ja kehittämisen pitkällä aikavälillä. Samassa yhteydessä Neste on solminut pitkäaikaisen sopimuksen pelastuspalvelujen ostamisesta Securitakselta.

Nesteen Kilpilahden teollisuusalueen pelastuspalvelu siirtyy Securitakselle 1. lokakuuta 2025, mihin sisältyy myös pelastustoimen henkilöstön siirtyminen jatkuvuuden varmistamiseksi ja kriittisen osaamisen hyödyntämiseksi. Vaativien teollisuusympäristöjen haasteisiin erikoistunut pelastuspalvelu palvelee Nesteen Porvoon jalostamoa sekä muita Kilpilahden teollisuusyrityksiä. Securitas toimittaa useille teollisuusalueille turvallisuuspalveluita, osaan myös pelastuspalveluita.

“Uskon, että tämän kumppanuuden avulla pystymme varmistamaan pelastajien vahvan osaamisen sekä kaluston ajanmukaisuuden ja kehittämisen jatkossakin. Pelastuspalvelun siirto vahvistaa Nesteen keskittymistä ydinliiketoimintaansa ja turvaa jalostamomme tarvitseman, erittäin korkealaatuisen pelastuspalvelutoiminnan ja sen myötä henkilöstömme turvallisuuden”, sanoo Nesteen Öljytuotteet-liiketoiminnan johtaja Jori Sahlsten.

“Kilpilahti on valtakunnallisesti tärkeä teollisuuskeskittymä, jossa pelastuspalvelut ovat keskeinen osa omatoimista suojelua myös tulevaisuudessa. Pelastuspalveluiden ammattitaitoinen henkilöstö on pitkälle erikoistunut monenlaisiin asiakastarpeisiin. Roolimme palveluliiketoiminnan osaajana on auttaa niin asiakkaita kuin pelastuspalvelua vastaamaan tulevaisuuden tarpeisiin. Strategiaamme kuuluu olla luotettu kumppani, ja kiitämme Nesteen osoittamasta luottamuksesta”, sanoo Securitaksen Suomen toimitusjohtaja Jarmo Mikkonen.

Neste lyhyesti
Neste (NESTE, Nasdaq Helsinki) tarjoaa ratkaisuja ilmastonmuutoksen hillitsemiseksi ja kiertotalouden vauhdittamiseksi. Yhtiö on maailman johtava uusiutuvan lentopolttoaineen ja uusiutuvan dieselin tuottaja, ja se auttaa asiakkaitaan vähentämään kasvihuonekaasupäästöjä. Neste jalostaa jätteitä, tähteitä ja muita uusiutuvia raaka-aineita korkealaatuisiksi uusiutuviksi polttoaineiksi jalostamoillaan, jotka sijaitsevat kolmella mantereella. Yhtiö kasvattaa uusiutuvien tuotteiden vuosittaisen tuotantokapasiteettinsa yhteensä 6,8 miljoonaan tonniin vuonna 2027.

Nesteellä on kunnianhimoiset vastuullisuustavoitteet, ja yhtiö on saanut useita vastuullisuustunnustuksia johtavissa kestävän kehityksen indekseissä. Vuonna 2024 Nesteen liikevaihto oli 20,6 miljardia euroa. Lue lisää Nesteen verkkosivuilta.